b'\n_START_ARTICLE_\nErastvere metskond\n_START_PARAGRAPH_\nErastvere metskond moodustati 1920. aastal p\xc3\xa4rast m\xc3\xb5isamaade riigistamist. _NEWLINE_Metskond loodi Erastvere, Vana-Piigandi, P\xc3\xb5lgaste, Tilsi, Hurmi, Varbuse, Valgj\xc3\xa4rve, Karula, T\xc3\xb5du, Saverna, Vastse-Prangli ja Kanepi eram\xc3\xb5isa, Antsla kirikum\xc3\xb5isa ja endise V\xc3\xb5ru kroonumetskonna (Tihase ja Oja vahtkond) metsadest.  Metskonna suurus oli 1920. aastal 7460 tiinu (8150 ha). 1920. aastal oli Erastveres 32 vahtkonda, 1939. aastal 23: H\xc3\xbcti, Piigandi, Reola, Oja, Piigaste, Soodla, Kindapalu, H\xc3\xa4\xc3\xa4tare, Lajavangu, Meieri, Karste, Paali, J\xc3\xb5ksi, Seegemi, S\xc3\xb5riste, Kurgsoo, Ridali, Kiuma, Hatiku, Ihamaru, Hurmi, Savisaare ja Pragi._NEWLINE_1939. aastal alustati uue kontorihoone ehitamist. Sama projekti j\xc3\xa4rgi on ehitatud ka Kabala metskonna kontor. Hoone valmis 1942. aastal._NEWLINE_Erastvere metskonna hooned j\xc3\xa4id s\xc3\xb5jategevusest puutumata. 1950. aastatel oli Erastvere metskonnas 4 jaoskonda ja 16 vahtkonda. Metskond allus Veriora metsamajandile, mis 1966. aastal nimetati \xc3\xbcmber R\xc3\xa4pina metsamajandiks. _NEWLINE_Erastvere metskonnas on tegeldud loodusharidusega ja koolimetskonna t\xc3\xb6\xc3\xb6ga. 1961. aastal rajati Kanepi kooli \xc3\xb5pilastega Hurmi vahtkonda kuusekultuur, mis j\xc3\xa4i ka hiljem \xc3\xb5pilaste hooldada. Moodustati \xc3\xbcks Eesti esimesi koolimetskondi, kus tehti koos \xc3\xb5pilastega metsat\xc3\xb6id, loodusvaatlusi, metsamatku, viidi metsloomadele talvel lisas\xc3\xb6\xc3\xb6ta ja valmistati lindudele pesakaste. Loodushariduslikku t\xc3\xb6\xc3\xb6d j\xc3\xa4tkab RMK looduskeskus Erastvere metskonna kunagises kontoris.'